Diari Oficial de la Generalitat Valenciana


Sumari del DOGV 7921, del 21-11-2016 (2016/9173)

DECRET 169/2016, d'11 de novembre, del Consell, pel qual es regula l'ensenyament per a l'obtenció de determinats títols professionals del sector pesquer a la Comunitat Valenciana.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/11/11/169/dof/vci/html**

### Dades del document

Número de DOGV
:   7921

Data del DOGV
:   21-11-2016

Secció del DOGV
:   I. DISPOSICIONS GENERALS

Número del document
:   2016/9173


Data del document
:   11-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * formació professional
    * navegació marítima
    * programa d'ensenyament
    * pescador
    * pesca marítima
    * legislació

DECRET 169/2016, d'11 de novembre, del Consell, pel qual es regula l'ensenyament per a l'obtenció de determinats títols professionals del sector pesquer a la Comunitat Valenciana. [2016/9173]  
PREÀMBUL  
  
L'objectiu d'aquest decret és regular l'organització de l'ensenyament per a obtindre les titulacions professionals de patró costaner polivalent, patró local de pesca i mariner pescador a la Comunitat Valenciana.  
El marc normatiu autonòmic referent als títols professionals del sector pesquer s'ha vist modificat per l'aprovació per l'Estat del Reial Decret 36/2014, de 24 de gener, pel qual es regulen els títols professionals del sector pesquer. En conseqüència, cal adaptar-hi el marc autonòmic referent a aquesta matèria.  
D'acord amb els títols competencials de la Constitució Espanyola, l'Estatut d'Autonomia de la Comunitat Valenciana, en l'article 49.3.7, segons redacció donada per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, arreplega «l'ensenyament professional nàutic pesquer» com a títol competencial exclusiu, sense perjuí del que preveu l'article 149 de la Constitució. Així mateix, l'article 49.1.3 de l'Estatut confereix a la Generalitat competència exclusiva sobre les normes de procediment administratiu derivades de les particularitats del dret substantiu valencià o de les especialitats de l'organització de la Generalitat.  
Amb l'aprovació d'aquest decret, es deroga el Decret 268/1997, de 21 d'octubre, del Consell, pel qual es regula l'organització de l'ensenyament per a exercir determinades activitats professionals nàutiques pesqueres. A més, es defineix i determina el paper de l'Institut Politècnic Marítim Pesquer de la Mediterrània, en referència a l'autorització per a impartir aquests ensenyaments, l'avaluació o convocatòria de proves. Entre altres extrems cal destacar, respecte al contingut d'aquest decret, l'establiment dels coneixements teoricopràctics requerits per a l'obtenció dels títols professionals de patró costaner polivalent, patró local de pesca i mariner pescador, així com els requisits de professorat, alumnat i material necessaris per a poder impartir els cursos autoritzats. Finalment fer referència al fet que, al llarg del decret, s'estableix la premissa per al possible desplegament reglamentari detallat i posterior d'aspectes com ara les condicions d'autorització i desenvolupament dels cursos, exàmens i el procediment d'expedició dels títols professionals.  
  
Per tot això, en virtut del que preveuen els articles 18.f i 43 de la Llei 5/1983, de la Generalitat, de 30 de desembre, del Consell, vist l'informe de l'Advocacia General de la Generalitat, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 11 de novembre de 2016,  
  
  
DECRETE  
  
Article 1. Objecte  
Aquest decret té per objecte regular els ensenyaments professionals nàutics pesquers a la Comunitat Valenciana i, en especial, els referents a les titulacions de patró costaner polivalent, patró local de pesca i mariner pescador.  
  
Article 2. Programes formatius  
El programa per al títol professional de capità de pesca serà l'establit per mitjà de normativa estatal. Els programes per a l'obtenció de les titulacions de patró costaner polivalent, patró local de pesca i mariner pescador són els que consten en els annexos I, II i III d'aquest decret.  
  
Article 3. Autorització per a impartir ensenyament  
1. S'autoritza l'Institut Politècnic Marítim Pesquer de la Mediterrània a impartir els ensenyaments de capità de pesca, patró costaner polivalent, patró local de pesca i mariner pescador, i també a realitzar l'avaluació dels coneixements adquirits per l'alumnat. Aquests cursos també podran realitzar-se en la modalitat de teleformació.  
  
2. Les persones físiques o jurídiques que desitgen impartir els ensenyaments de patró costaner polivalent o patró local de pesca, hauran de comptar amb l'autorització de la conselleria competent en matèria de pesca marítima.  
3. Els requisits de professorat, alumnat i material per al desenvolupament dels cursos indicats en el punt 2 d'aquest article són els que consten en l'annex IV d'aquest decret. Les condicions d'autorització i desenvolupament dels cursos seran objecte de desplegament reglamentari posterior.  
  
Article 4. Avaluació  
1. Aquells alumnes que hagueren realitzat un curs autoritzat de patró costaner polivalent o patró local de pesca, d'acord amb el que preveu l'apartat 2 i 3 de l'article 3 d'aquest decret, hauran de realitzar en l'Institut Politècnic Marítim Pesquer de la Mediterrània un examen dels coneixements establerts en els annexos I o II d'aquest decret.  
  
2. Periòdicament l'Institut Politècnic Marítim Pesquer de la Mediterrània realitzarà proves d'aptitud sobre els coneixements teoricopràctics requerits per a obtindre el títol de mariner pescador, arreplegats en l'annex III d'aquest decret.  
3. Les proves, exàmens i criteris per a l'avaluació de patró costaner polivalent, patró local de pesca i mariner pescador a realitzar per l'Institut Politècnic Marítim Pesquer de la Mediterrània, seran determinats per la conselleria competent en matèria de pesca marítima.  
  
  
Article 5. Expedició de títols professionals pesquers  
1. La conselleria competent en matèria de pesca marítima, regularà el procediment d'expedició dels títols professionals establerts en el Reial Decret 36/2014.  
2. L'alumnat que supere els exàmens, als quals fa referència l'article anterior i complisquen els requisits exigits en el Reial Decret 36/2014, podrà sol·licitar l'expedició del corresponent títol professional.  
  
  
  
DISPOSICIONS ADDICIONALS  
  
Primera. Convalidació d'estudis  
1. A les persones que tinguen superat l'examen de patró costaner polivalent, se'ls podrà expedir, a petició pròpia, el títol professional de patró local de pesca, sempre que complisquen els requisits establits en l'article 9 del Reial Decret 36/2014.  
2. Els títols de patró costaner polivalent, patró local de pesca i mariner pescador, també podran obtindre's per mitjà de la convalidació dels corresponents certificats de professionalitat per l'òrgan competent en matèria de titulacions pesqueres de la Comunitat Valenciana, d'acord amb el que estableix la disposició addicional setena del Reial Decret 36/2014.  
  
Segona. Incidència pressupostària  
L'aplicació i el desplegament d'aquest decret no podrà tindre cap incidència en la dotació dels capítols de despesa assignats a la conselleria amb competències en matèria de pesca, en la data de la seua publicació, i en tot cas, haurà de ser atès amb els mitjans personals i materials de l'esmentada conselleria.  
  
  
DISPOSICIONS TRANSITÒRIES  
  
Primera. Ordres amb vigència temporal  
Fins que no s'aproven les normes de desplegament reglamentari corresponent, l'Ordre d'1 de desembre de 1997, de la Conselleria d'Agricultura, Pesca i Alimentació, per la qual es regulen els exàmens en el litoral i l'expedició de targetes professionals nàutiques pesqueres; l'Ordre de 15 de maig de 1998, de la Conselleria d'Agricultura, Pesca i Alimentació, per la qual es regula la renovació de targetes professionals nàutiques pesqueres de patró de pesca local, mecànic de litoral i patró de 2a classe de pesca litoral; l'Ordre de 21 de gener de 1999, de la Conselleria d'Agricultura, Pesca i Alimentació, per la qual es regula l'expedició de títols i targetes professionals nàutiques pesqueres, a l'empara de la normativa anterior al Reial Decret 930/1998, de 14 de maig; i l'Ordre 12 de maig de 2008, de la Conselleria d'Agricultura, Pesca i Alimentació, per la qual s'estableixen els coneixements i requisits mínims per a exercir l'activitat professional de mariner en vaixells de pesca a la Comunitat Valenciana, continuen vigents en els seus preceptes, sempre que no resulten contradictoris amb allò previst en aquest decret o en el Reial Decret 36/2014.  
  
Segona. Adequació dels estudis de patró costaner polivalent  
L'Institut Politècnic Marítim Pesquer de la Mediterrània programarà els exàmens extraordinaris de la secció pont, de la secció màquines i de la secció comuna a pont i màquines, per als qui van aprovar en el seu moment les següents seccions del Reial Decret 662/1997, de 12 de maig, pel qual s'estableixen els requisits mínims per a exercir l'activitat professional de patró local de pesca i patró costaner polivalent:  
  
a) Aquells que van aprovar la secció pont de patró costaner polivalent, podran examinar-se de la secció de màquines i secció comuna a pont i màquines, d'acord amb el citat Reial Decret 662/1997.  
  
b) Aquells que van aprovar la secció comuna a pont i màquines de patró costaner polivalent, podran examinar-se de la secció de pont i secció de màquines, d'acord amb el citat Reial Decret 662/1997.  
  
c) Aquells que van aprovar la secció de màquines de patró costaner polivalent, podran examinar-se de la secció de pont, establida en l'annex I d'aquest decret.  
En els supòsits anteriors, una vegada superats els esmentats exàmens extraordinaris, sempre que es complisquen els requisits exigits pel Reial Decret 36/2014, de 24 de gener, es podrà sol·licitar l'expedició del títol professional de patró costaner polivalent.  
S'estableix un període de tres anys de vigència del present procés d'adequació contingut en aquesta disposició transitòria, des de la data de l'entrada en vigor d'aquest decret. Durant el període esmentat, l'Institut Politècnic Marítim Pesquer de la Mediterrània efectuarà una convocatòria anual durant el mes de juny.  
  
Tercera. Adequació dels estudis de patró local de pesca  
Aquells alumnes que van aprovar en el seu moment alguna o algunes de les seccions de pont, màquines i comuns a pont i màquines d'acord amb el Reial Decret 662/1997, podran examinar-se de la secció o seccions que els falten d'acord amb l'annex II d'aquest decret.  
Una vegada superats els esmentats exàmens, sempre que es complisquen els requisits exigits pel Reial Decret 36/2014, es podrà sol·licitar l'expedició del títol professional de patró local de pesca.  
  
Quarta. Cursos autoritzats amb anterioritat a l'entrada en vigor d'aquest decret  
Els cursos autoritzats amb anterioritat a l'entrada en vigor d'aquest decret, de patró costaner polivalent i patró local de pesca, d'acord amb el Decret 268/1997, de 21 d'octubre, del Consell, pel qual es regula l'organització de l'ensenyament per a exercir determinades activitats professionals nàutiques pesqueres, i l'Ordre d'1 de desembre de 1997, de la Conselleria d'Agricultura, Pesca i Alimentació, per la qual es regulen els exàmens en el litoral i l'expedició de targetes professionals nàutiques pesqueres, es continuaran impartint fins a la seua finalització d'acord amb la normativa anterior.  
  
Cinquena. Centres autoritzats per a impartir els ensenyaments de mariner pescador  
Els centres autoritzats per a impartir els ensenyaments de mariner pescador, d'acord amb l'Ordre de 12 de maig de 2008, de la Conselleria d'Agricultura, Pesca i Alimentació, per la qual s'estableixen els coneixements i requisits mínims per a exercir l'activitat professional de mariner en vaixells de pesca a la Comunitat Valenciana, podran continuar impartint cursos i avaluant l'alumnat, fins que finalitze la seua autorització en vigor.  
Els certificats de superació de l'examen emesos, permetran sol·licitar el títol professional de mariner pescador.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 268/1997, de 21 d'octubre, del Consell, pel qual es regula l'organització de l'ensenyament per a exercir determinades activitats professionals nàutiques pesqueres, així com qualsevol altra disposició de rang igual o inferior que s'opose al que estableix aquest decret.  
  
  
DISPOSICIONS FINALS  
  
Primera. Habilitació competencial  
Es faculta la persona titular de la conselleria competent en matèria de pesca marítima perquè dicte totes les disposicions que siguen necessàries per al desenvolupament d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de novembre de 2016  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX I  
Programa per a l'obtenció del títol de patró costaner polivalent  
  
El curs per a obtindre el títol de patró costaner polivalent tindrà una durada de 600 hores. Les matèries formatives a impartir seran les següents:  
  
A. Secció pont (450 hores)  
1. Navegació:  
Planificació de la travessia i navegació en totes les condicions:  
a) Seguint els mètodes generalment acceptats, traçat de derrotes.  
  
Formes de la Terra, geoide. Esfera terrestre: eix, pols, equador, meridians i paral·lels. Sistema de coordenades terrestres: latitud i longitud i milla nàutica. Diferència de latitud i longitud entre dues situacions. L'horitzó de la mar; els punts cardinals i la seua divisió sexagesimal. Rumb vertader.  
Escala de les cartes: la seua classificació segons la seua escala. Descripció de la carta mercatoriana. Accidents geogràfics representats. Signes convencionals i abreviatures. Identificació de fars, boies i balises. Nivells a què estan referides les sondes i les elevacions orogràfiques de les cartes. Línies de posició. La línia isobàtica. Obtenció de la correcció total de l'agulla per una enfilació. Obtenció de la correcció total per al traçat en la carta dels rumbs vertaders. Hora civil del primer meridià i hora legal. Relació entre les hores legals de distintes zones horàries. Hora oficial. Corredisses i el seu coeficient. Distints tipus de corredissa. Ecosonda: descripció i el seu funcionament. Falsos ecos i errors. Interpretació dels ecogrames del fons.  
  
b) Navegació en aigües restringides.  
c) Navegació amb visibilitat reduïda.  
d) Navegació per dispositius de separació del trànsit.  
e) Navegació en zones afectades per les marees o els corrents.  
2. Determinació de la situació:  
2.1. Per mitjà d'observacions terrestres, acompanyades de l'aptitud per a fer ús de les marcacions preses amb marques terrestres i ajudes a la navegació com ara fars, balises i boies, juntament amb les cartes apropiades, els avisos als navegants i altres publicacions que permeten comprovar l'exactitud de la situació obtinguda.  
Estris usats per a observar. Estris usats per a treballar sobre les cartes. Coordenades d'un punt en la carta. Traçat i mesura de rumbs i distàncies en les cartes. Rumb per a passar a una distància determinada d'un punt de la costa. Navegació d'estima en la carta. Rumb de superfície i la seua correcció per abatiment. Navegació d'estima en la carta amb corrent. Determinació del rumb efectiu coneixent el corrent. Obtenció de la situació per demores, distàncies o sonda. Trasllat d'una línia de posició. Situació en aparèixer un far en l'horitzó. Enfilacions, demores i isobàtiques de seguretat. Ajudes a la navegació. Marques naturals de la costa i la seua identificació. Llums marítims: fars, la seua identificació i abast. Boies: identificació. Senyals de boira. Llibre de senyals de ràdio, fars i senyals de boira. Camins. Avisos als navegants i correccions.  
  
2.2. Utilitzant les modernes ajudes electròniques a la navegació instal·lades en els vaixells pesquers de què es tracte.  
El sistema de navegació GPS. Dades facilitades per aquests equips i la seua interpretació.  
  
3. Servei de guàrdia:  
3.1. Demostrar un coneixement com cal del contingut, l'aplicació i la finalitat del Reglament Internacional per a la Prevenció dels Abordatges en la Mar (RIPA), de 1972, especialment dels annexos II i IV, sobre seguretat de la navegació.  
Part A. Generalitats. Part B. Regles de rumb i govern. Part C. Llums i marques. Part D. Senyals acústics i lluminosos. Annex II. Senyals addicionals per a vaixells de pesca que es troben pescant molt prop uns d'altres. Annex IV. Senyals de perill.  
Sistema d'abalisament marítim de l'Associació Internacional de Senyalització Marítima (AISM). Tipus i descripció de marques en la regió A: laterals, cardinals, perills aïllats, aigües navegables, perills nous i marques especials.  
Codi internacional de senyals (CIS): generalitats, senyals per banderes i senyals d'una sola lletra.  
3.2. Demostrar coneixement dels principis fonamentals que, sobre la realització de guàrdies de navegació, arreplega el capítol IV del Conveni internacional sobre normes de formació, titulació i guàrdia per al personal de vaixells de pesca (STCW-F).  
Principis fonamentals que cal observar en les guàrdies de navegació a bord dels vaixells pesquers. Organització de les guàrdies. En ruta cap a o des del calador. Navegació després d'agafar pràctic. Trobant-se el vaixell pescant o buscant pesca. Guàrdia d'ancoratge. Escolta radioelèctrica.  
Comunicacions: expressions i definicions bàsiques. Servei Mòbil Marítim (SMM). Estacions del SMM. Reglament de Radiocomunicacions (RR). Mesures contra les interferències. Secret de les comunicacions. Ordre de prioritat en les Radiocomunicacions. Identificació de les estacions. Apèndix 18 del RR: freqüències i canals en VHF. Llicència d'estació de vaixell (LEB). Codi Internacional de Senyals (INTERCO): lletreig amb la taula fonètica. Sistema Mundial de Socors i Seguretat Marítima (SMSSM): concepte bàsic i funcions. Identitat del Servei Mòbil Marítim (ISMM). Descripció i utilització dels equips de VHF i MF fixos i VHF portàtil. Sistema de Crida Selectiva Digital (LSD): concepte bàsic i funcionament. Equips de VHF i MF amb LSD. Procediments operacionals en LSD i Radiotelefonia. Transmissió i recepció de missatges de socors, urgència, seguretat i rutina. Utilització de canals i freqüències. Radiobalisa de 406 MHz: registre, instal·lació i manteniment a bord. Breu descripció del sistema. Cancel·lació d'una falsa alerta enviada involuntàriament. Responedor Radar de 9 GHz. Abast i descripció del senyal d'emergència que determina en el radar. Instal·lació i manteniment a bord.  
  
  
4. Navegació per radar:  
Utilitzant el simulador de radar o, quan no se'n dispose d'un, amb l'ajuda de la rosa de maniobra, demostrar coneixement dels fonaments del radar i aptitud per a fer funcionar i utilitzar el radar i per a interpretar i analitzar la informació obtinguda amb aquest equip, inclosos els següents:  
a) Factors que afecten el seu rendiment i precisió;  
b) Ajust inicial i conservació de la imatge;  
c) Detecció de deficiències en la presentació d'informació: ecos falsos, ecos de mar, etc.;  
d) Abast i marcació;  
e) Identificació d'ecos crítics;  
f) Rumb i velocitat d'altres vaixells;  
g) Moment i distància de màxima aproximació d'un vaixell que creua, que ve de volta trobada o que hi arriba;  
h) Detecció dels canvis de rumb i velocitat d'altres vaixells;  
i) Efecte dels canvis de rumb, velocitat o ambdós, del vaixell propi; i  
j) Aplicació del Reglament Internacional per a la Prevenció dels Abordatges en la Mar (RIPA), 1972.  
  
5. Compassos:  
Aptitud per a determinar i tindre en compte els errors del compàs.  
Definició de magnetisme i de l'imant. Descripció breu del magnetisme terrestre. Declinació magnètica: variacions. Desviació: les seues causes. Llistó de Desviacions. Correcció total de l'agulla. Estrela Polar: enfilacions per al seu reconeixement. Obtenció de la correcció total per l'estrella Polar. Rumbs: classes i relacions entre ells. Lectura de rumbs: circular, quadrantal i quartes. Agulla magnètica: descripció i nomenclatura de les seues parts, cures i conservació.  
  
6. Meteorologia i oceanografia:  
6.1. Coneixement dels instruments meteorològics i de la seua aplicació.  
Variables meteorològiques. Pressió baromètrica: mesurament amb el baròmetre i tipus de baròmetres. Línies isobàriques. Temperatura: mesurament amb el termòmetre, classes de termòmetres i escales. Humitat: mesurament amb l'higròmetre, tipus d'higròmetres. Visibilitat: boires i les seues classes, propagació i dispersió. Nuvolositat: classificació dels núvols. Precipitacions: classificació i mesurament amb el pluviòmetre. Vent: causes i mesurament amb l'anemòmetre. Escala Beaufort de vents. Vent real i vent aparent. Definició de rolar, caure, refrescar, ratxa i calma. Onades: definició i paràmetres. Escala Douglas d'estat del mar. Formació de les onades: mar de vent i mar de partida. Conceptes d'intensitat, persistència i distància de fetch. Masses d'aire: classificació i propietats. Fronts: causes, classes, trajectòries i meteorologia associada a cadascun. Borrasques i anticiclons.  
6.2. Aptitud per a utilitzar la informació meteorològica disponible.  
Obtenció de la previsió meteorològica. Avís de temporal. Mapes meteorològics: de núvols, de superfície i d'altura. Previsió meteorològica amb un mapa de superfície. Previsió amb baròmetre i termòmetre.  
  
6.3. Coneixement de les característiques dels diversos sistemes meteorològics que afecten les aigües espanyoles.  
6.4. Coneixement de les condicions meteorològiques que poden posar en perill el vaixell en les aigües espanyoles.  
Importància de la meteorologia en la seguretat de la navegació.  
6.5. Aptitud per a utilitzar les publicacions nàutiques sobre marees i corrents.  
La marea, concepte i paràmetres. L'Anuari de Marees: càlcul de les hores i altures de les marees. Corrents: classificació. Principals corrents de l'Atlàntic i de les aigües espanyoles.  
  
7. Maniobra i govern del vaixell pesquer en totes les condicions, incloent-hi:  
7.1. Atracada, desatracada, ancoratge i partida en diverses condicions de vent i marea.  
Caps i cables: generalitats. Operacions amb els caps: cordam. Eixàrcia ferma i eixàrcia de labor. Bossells, pasteques i quadernals. Grillons, guardacaps, armelles i tensors. Aparells: classificació i ús. Instal·lacions d'amarratges. Equip d'ancoratge. Inspecció i manteniment de l'equip de coberta. Donar amarres: tipus d'amarres. Formes de donar amarres. Encapellar. Efectes al virar les amarres. Precaucions quan hi haja altres amarres donades. Noms de les amarres segons la posició que ocupen. Treball de les amarres. Preservar les amarres del fregament. Funció i característiques de les amarres. Selecció de les amarres requerides i el seu número. Forces que han de suportar les amarres. Encapellar i desencapellar caps i maromes. Passar pel si. Abossar caps i maromes. Voltes de maniobra. Anar amarres. Propulsió per hèlice. Hèlices de pala fixa i hèlices de pales variables. Precaucions al moure les hèlices. Timons: descripció del timó ordinari i efectes. Comportament general del vaixell en moure l'hèlice tenint el timó a una o altra banda. Consideracions al conjunt d'hèlice i timó. Ordres al timó. Efectes dels agents interns i externs sobre el vaixell. Maniobrabilitat i capacitat de govern. Corba d'evolució. Maniobres. Plantejament esquemàtic de les maniobres, tipus de maniobra amb una o dues hèlices, en distintes condicions de vent i marea. Maniobres del vaixell en canals i interacció amb altres vaixells. Seguretat en el maneig i govern dels vaixells en condicions adverses de mal temps. Especial consideració de pèrdua d'estanquitat, flotabilitat i estabilitat en vaixells pesquers pescant.  
  
7.2. Maniobres en aigües poc profundes.  
Maniobres del vaixell en aigües poc profundes (squatting). Canvis en els paràmetres de maniobra en aigües poc profundes. Maniobres generals per a previndre els efectes de les aigües poc profundes sobre el vaixell. Maniobres especials en aigües poc profundes.  
7.3. Maneig i govern de vaixells pesquers en temporal, amb aptitud per a mantindre la velocitat adequada, especialment amb mar de popa i de través, prestar auxili a un vaixell o a una aeronau en perill, maniobrar amb un vaixell de difícil maneig de manera que quede travessat a la mar i disminuir l'abatiment.  
Costejar a l'eixida; propulsió, govern, estanquitat i flotabilitat, accessoris i equips, material de seguretat i salvament. Costejar en cas de mal temps. Capejar i córrer el temporal. Seguretat dels vaixells pesquers i les seues tripulacions. Recomanacions del conveni de Torremolinos sobre la navegació, seguretat de la navegació, seguretat del vaixell, estabilitat, seguretat en la coberta, enllumenat de coberta, precaucions per a no caure a l'aigua, caps i cables, seguretat durant la pesca a l'arrossegament, amb arts de cèrcol, amb palangres i amb xarxes d'art de fons.  
  
7.4. Maniobres quan s'estiga pescant, amb especial atenció als factors que puguen afectar desfavorablement la seguretat del vaixell durant aqueixes operacions.  
7.5. Precaucions en la maniobra per a la posada en flotació de bots de rescat o embarcacions de supervivència amb mal oratge.  
7.6. Mètodes per a embarcar supervivents que es troben en bots de rescat o embarcacions de supervivència.  
7.7. Utilització dels dispositius de separació del trànsit i realització de maniobres en aquells.  
7.8. Importància de navegar a velocitat reduïda per a evitar els danys que pot causar l'onada de proa o de popa del vaixell propi.  
7.9. Transbord de peix en el mar a vaixells factoria o a altres vaixells.  
  
8. Estabilitat i construcció del vaixell pesquer:  
8.1. Coneixement general dels principals elements estructurals del vaixell pesquer i nomenclatura correcta de les diverses parts.  
Definició de vaixell. Breu descripció del vaixell i dels seus elements principals. Causes de deteriorament del vaixell i el seu manteniment periòdic i reparació, segons els materials empleats en la seua construcció, fusta, polièster reforçat amb fibra de vidre (PRFV), acer o alumini. Dimensions principals: eslora, mànega i puntal. Estructura. Cobertes, cellers i mampares. Obra viva i obra morta. Calats. Escales de calats. Representació dels calats. Franc-bord. Desplaçament i arqueig. Línies de càrrega. Vàlvules de preses de mar i botzina de l'eix de cua: descripció general i control.  
8.2. Coneixement de les teories i els factors que afecten l'assentament i l'estabilitat del vaixell, i de les mesures necessàries per a mantindre un assentament i una estabilitat que no menyscaben la seguretat.  
Centres de gravetat, carena i flotació. Informació sobre l'estabilitat a bord dels vaixells i normativa vigent. Metacentre. Radi metacèntric. Altura metacèntrica. Evoluta metacèntrica.  
8.3. Demostrar aptitud per a utilitzar la informació sobre estabilitat, els llistons d'estabilitat i assentament i els càlculs apriorístics de les condicions operacionals.  
Estabilitat: generalitats. Estabilitat transversal inicial. Càlcul d'estabilitat transversal inicial. Estabilitat transversal en grans escores. Estabilitat dinàmica. Càlcul de l'escora. Efectes especials en l'estabilitat a causa dels trasllats, embarcament i desembarcament de pesos. Efectes especials en l'estabilitat a causa de pesos suspesos. Balanç del vaixell i fórmula del període natural de balanç. Relació del període natural de balanç amb l'estabilitat transversal inicial. Càlcul de l'índex d'estabilitat transversal inicial per mitjà del període natural de balanç. Diagrames d'altura metacèntriques (GM). Índex d'estabilitat en funció del període natural de balanç. Escores durant l'evolució i la seua relació amb l'estabilitat transversal inicial.  
8.4. Coneixement dels efectes produïts per les superfícies lliures i per acumulació de gel, quan escaiga.  
8.5. Coneixement dels efectes de l'aigua embarcada en coberta.  
8.6. Coneixement de la importància que tenen la integritat a la intempèrie i l'estanquitat.  
  
9. Manipulació i estiba de la captura:  
9.1. Estiba i consolidació de la captura i de l'art de pesca a bord.  
Guia de pràctiques correctes d'higiene per a vaixells de pesca de la Comunitat Valenciana. Traçabilitat. Cures a tindre amb el peix abans i després d'introduir-lo en el celler o nevera. Formes d'estibar el peix. Conservació del peix a bord: amb gel, aigua de mar refrigerada, gel líquid (Flow Ice), per deshidratació i per esterilització. Nocions generals sobre la congelació del peix.  
Espècies d'interès comercial: característiques externes, anatomia bàsica i fisiologia bàsica de peixos, mol·luscos i crustacis. Identificació i diferenciació. Mamífers marins: característiques externes, anatomia bàsica i fisiologia bàsica dels cetacis. Posidònia oceànica: ubicació. Característiques. Importància ecològica.  
9.2. Operacions de càrrega i descàrrega, prestant atenció especial als moments escorants produïts per l'aparell i la captura.  
  
10. Instal·lacions energètiques del vaixell pesquer:  
10.1. Principis de funcionament de les instal·lacions energètiques marines dels vaixells pesquers.  
10.2. Maquinària auxiliar del vaixell.  
10.3. Coneixement general de la terminologia referent a la maquinària naval.  
  
11. Prevenció i lluita contra incendis:  
11.1. Organització d'exercicis de lluita contra incendis.  
Formació i entrenament de la tripulació. Equips de protecció.  
  
11.2. Classes d'incendis i les seues característiques químiques.  
El triangle i el tetraedre del foc. Mecanismes d'extinció. Components del foc: calor i flama. Gasos del foc: monòxid de carboni, diòxid de carboni i fum. Fases d'un incendi. Velocitat de la reacció. Oxidació. Combustió. Deflagració. Detonació. Classificació dels focs. Propagació del foc.  
11.3. Sistemes contraincendis.  
Equips mòbils i portàtils. Sistemes fixos d'extinció d'incendis. Parada i tancament de ventilació i extracció. Tancaments de combustible. Sistemes de detecció i alarma d'incendis.  
Utilització, inspecció i manteniment.  
11.4. Coneixement de les disposicions relatives als dispositius contraincendis.  
  
12. Procediments d'emergència:  
Abandó del vaixell. Incendi. Via d'aigua. Varada o encallament. Abordatge. Capejar un temporal: formes segons les característiques del vaixell i ús de mitjans auxiliars de capa.  
12.1. Precaucions al fer encallar en la platja un vaixell.  
12.2. Mesures que escau prendre abans i després d'encallar.  
Prioritats. Actuació. Tapament de vies d'aigua. Reflotament. Ajudes externes. Sistemes de traga.  
12.3. Mesures que escau prendre quan l'art de pesca s'enreda en el fons o en un altre obstacle.  
12.4. Posada en flotació d'un vaixell encallat o embarrancat, amb ajuda i sense.  
Prioritats. Actuació. Tapament de vies d'aigua. Reflotament. Ajudes externes. Sistemes de traga.  
12.5. Mesures que escau prendre arran d'un abordatge.  
Valoració de la situació d'estanquitat i estabilitat dels vaixells. Inspecció del vaixell. Comunicacions. Compartimentació del vaixell. Portes estanques. Tapament de vies d'aigua. Sistemes de traga. Ajudes externes.  
12.6. Tapament provisional de vies d'aigua.  
12.7. Precaucions per a la protecció i seguretat de la tripulació en situacions d'emergència.  
12.8. Contenció dels danys i salvament del vaixell en cas d'incendi o explosió.  
12.9. Abandó del vaixell.  
Donar senyal d'alarma. Comunicacions i posada en servei d'equips i senyals de socors. Activació procediment d'emergència. Concentració en punts de reunió i embarcament. Recompte de persones a bord, correctament equipades amb jupetins o tratges d'immersió i l'equip precís previst en el quadre orgànic. Posada en flotació de les embarcacions de supervivència. Embarcament en les embarcacions de supervivència.  
  
12.10. Govern del vaixell en casos d'emergència, aparellament i utilització de mitjans improvisats de govern i mode de muntar un timó de fortuna quan siga possible.  
12.11. Salvament de persones d'un vaixell en perill o naufragat.  
  
12.12. Procediments de salvament en cas d'home a l'aigua.  
Donar senyal d'alarma i posada en flotació dels corresponents cèrcols salvavides i localització de l'home a l'aigua. Activació procediment d'emergència. Activació de la funció d'home a l'aigua (MOB) en distints equips d'ajuda a la navegació. Actuacions sobre màquina i timó. Comunicacions. IAMSAR Volum III Mitjans Mòbils.  
12.13. Donar i prendre remolc.  
  
13. Assistència mèdica:  
13.1 Coneixements de primers auxilis.  
Estructura i funcions del cos humà. Examen del pacient. Asfíxia i aturada cardíaca. Hemorràgies. Xoc. Ferides i cremades. Hipotèrmia. Traumatismes, rescat i transport. Intoxicacions a bord. Accidents de treball i malalties professionals. Higiene individual i col·lectiva. Administració de medicaments i farmacioles a bord.  
  
13.2 Aplicació pràctica de les guies mèdiques i dels consells transmesos per ràdio, inclosa l'aptitud per a prendre mesures eficaces basades en aqueixos coneixements, en els casos d'accidents o malalties que puguen ocórrer a bord.  
Recursos sanitaris per als mariners. Consulta mèdica per ràdio.  
  
14. Dret marítim:  
14.1 Coneixement del dret marítim internacional arreplegat en acords i convenis internacionals, quan siguen d'aplicació en les aigües limitades, en les quals la titulació permet exercir com a patró o oficial, especialment pel que fa a la seguretat i a la protecció del medi marí.  
  
Línies de base. Espais marítims: aigües interiors, mar territorial, zona contigua, Zona Econòmica Exclusiva (ZEE), plataforma continental, alta mar. Els espais costaners: zona marítima terrestre, platges, servituds i zona d'influència. Normes de seguretat per a vaixells pesquers. Normes referents a la protecció del medi marí per a vaixells pesquers. Altres normes relacionades amb vaixells pesquers. Certificats i documents que han de portar els vaixells pesquers.  
14.2 Coneixement general de la legislació marítima nacional i més específic de la legislació pesquera espanyola i comunitària.  
Administració marítima i portuària. El despatx de vaixells pesquers. Competències de l'Administració pesquera nacional i autonòmica. Altres administracions nacionals i autonòmiques relacionades amb la pesca. Principals normes comunitàries, estatals i de la Comunitat Valenciana sobre pesca i les seues distintes modalitats. Sistemes de control de l'esforç pesquer. Inspecció pesquera i infraccions i sancions a la normativa sobre pesca.  
14.3 Coneixements de la legislació laboral espanyola.  
Titulació, certificats, documents i tràmits necessaris per a enrolar-se en vaixells pesquers. Legislació laboral general i específica del sector pesquer. Prevenció de riscos laborals. Sistemes especials de retribució: remuneració a la part.  
  
  
  
15. Salvament:  
Coneixement dels dispositius de salvament instal·lats en els vaixells pesquers. Organització dels exercicis d'abandó del vaixell i ús de l'equip.  
Embarcacions de supervivència: instruccions de funcionament, disponibilitat i estiba de les basses i bots salvavides. Cèrcols i jupetins salvavides: instruccions de funcionament, disponibilitat i estiba. Tratges d'immersió. Aparells llançacaps. Senyals de socors pirotècniques: la seua estiba. Alarma general d'emergència. quadre d'obligacions i consignes per a casos d'emergència. Formació i entrenament de la tripulació.  
  
16. Cerca i salvament:  
Coneixement dels procediments de cerca i salvament.  
Sistemàtica de cerques: per sectors i en espiral. Coordinació de mitjans. Codi IAMSAR Volum III Mitjans Mòbils.  
  
17. Codi de seguretat per a pescadors i vaixells pesquers (FAO/OIT/OMI), Part A:  
Coneixements de la secció tercera (vaixells amb coberta d'eslora igual o superior a 12 metres).  
  
18. Arts i aparells de pesca:  
Materials empleats en la confecció dels aparells i arts de pesca. Característiques dels fils utilitzats en arts i aparells. Electrònica aplicada a la pesca. Ecosonda. Sonar. Plòter. Sistemes de control de paràmetres en arrossegament i cèrcol.  
18.1 Arts d'arrossegament.  
Pesca d'arrossegament: tipus i elements bàsics de l'art. Relacions de la pesca d'arrossegament amb els ecosistemes a explotar. Art d'arrossegament de fons: característiques i els seus components. Arrossegament òptim: càlcul de potència de la planta propulsora. Longitud i diàmetre dels cables i malletes. Superfície i pes de les portes d'arrossegament. Descripció de maquinetes i elements mecànics que intervenen en les maniobres de pesca a bord. Maniobra d'amollat i virat en un arrossegador per popa. Arts d'arrossegament d'obertura fixa. Incidents a considerar durant l'arrossegament i maniobres a realitzar: ruptura de cable i malleta, encreuament de portes, enfangades i excés de pes per captures. Reparació i manteniment dels elements de l'aparell.  
18.2 Palangres.  
Tipus de palangre. Relacions de la pesca de palangre amb els ecosistemes a explotar. Descripció i ubicació a bord de maquinetes i elements mecànics que intervenen en les maniobres de pesca. Maniobra d'amollat i virat dels distints tipus de palangres.  
18.3 Arts de cèrcol.  
Pesca d'encerclament: tipus i elements bàsics dels diferents arts utilitzats en la Mediterrània. Coeficient de llargada. Embando. Relacions de la pesca d'encerclament amb els ecosistemes a explotar. Utilització de la llum artificial en la pesca d'encerclament de teranyina. Mètodes de localització visual i detecció electrònica de la peixalla. Utilització de dispositius agregadors de peixos (FADS) o plantats. Descripció i ubicació a bord de l'art, maquinetes i elements mecànics que intervenen en les maniobres de pesca. Maniobra d'amollat i virat de l'art d'encerclament. Precaucions i normes de seguretat en les maniobres de cèrcol.  
  
18.4 Arts menors.  
Descripció dels diferents tipus d'arts menors, xarxes d'art de fons, nanses, morunes, cadufs o catúfols, curricà, grumeig o jaient i línies de mà. Altres tipus de pesca, rastells, dragues i recol·lecció d'eriçons i anemones. Relació d'aquest tipus de pesca amb els diferents ecosistemes a explotar. Descripció i ubicació a bord de màquines haladores i altres estris utilitzats en aquest tipus de pesca. Maniobra d'amollat i virat dels diferents arts menors.  
  
19. Mètodes de demostració de la competència:  
19.1 La competència en matèria de navegació es demostrarà comprovant la destresa en la presa de demores i l'aptitud per a determinar el rumb, la situació i les demores.  
Exercici en la carta de navegació.  
19.2 Competència en l'ús del radar: la prova haurà d'efectuar-se amb simuladors radar o, a falta d'això, amb roses de maniobra.  
19.3 Competència pràctica sobre el reglament internacional per a previndre abordatges (RIPA): la prova es farà usant un simulador de navegació o, a falta d'això, utilitzant xicotets models que mostren senyals o llums.  
B. Secció màquines (150 hores lectives)  
1. Motors dièsel i els seus elements.  
Motors dièsel: principis fonamentals de funcionament, classificació general i comparació amb el cicle Otto.  
2. Motors de dos i quatre temps.  
Funcionament. Cicles teòrics i reals. Diagrames de distribució dels motors dièsel de dos i quatre temps. Comparació entre els cicles de dos i quatre temps.  
3. Components d'un motor.  
3.1. Elements fixos.  
3.2. Elements mòbils.  
3.3. Elements de distribució.  
4. Sistema d'injecció. Bombes i injectors.  
4.1. Emmagatzematge. Circuit de combustible de baixa pressió: bomba d'alimentació, filtre de combustible i depuradora. Circuit de combustible d'alta pressió.  
4.2. Bombes d'injecció de combustible: rotativa i en línia. Injectors, tipus. Sistema d'injector bomba. Sistema d'injecció Common-Rail.  
  
5. Arrancada. Línia d'eixos. Motors reversibles.  
5.1. Sistemes d'arrancada: elèctric i pneumàtic. Instal·lació d'aire comprimit a bord.  
5.2. Línia d'eixos. Reductor-inversor. Coixinets, botzina i tipus d'hèlices.  
5.3. Motors reversibles.  
6. Conducció. Manteniment. Avaries.  
6.1. Verificació prèvia a l'arrancada o parada dels motors del vaixell, dels diferents sistemes auxiliars (combustible, refrigeració per aigua dolça i aigua salada i lubricació).  
6.2. Operacions de manteniment preventiu i correctiu en els diferents sistemes.  
6.3. Descripció de les avaries més comunes en aquests sistemes auxiliars.  
7. Combustibles i lubricants.  
7.1. Tipus de combustibles utilitzats en els motors dièsel, característiques, precaucions i cures en el seu emmagatzematge a bord.  
7.2. Lubricants utilitzats en els motors dièsel, característiques, emmagatzematge i tractament dels lubricants.  
7.3. Prevenció de la contaminació, per hidrocarburs i per emissions dels gasos de fuita dels motors.  
8. Potències, rendiments i consums.  
Coneixement de les corbes de parell, potència i consum, per a conèixer les característiques del motor.  
9. Quadres elèctrics. Bateries.  
9.1. Nocions bàsiques d'electrotècnia, identificació d'esquemes elèctrics. Generació de corrent, dinamos i alternadors, elements de què es componen, funcions de cada component i funcionament. Presa de corrent de port. Quadre i components.  
9.2. Bateries, tipus i característiques. Connexions, ubicació, ventilació i cures. Conductors i connexions.  
9.3. Distribució del corrent elèctric. quadres, proteccions i línies.  
9.4. Màquines elèctriques rotatives: alternadors i motors.  
9.5. Manteniment preventiu i correctiu, normes de seguretat i equips de protecció individual en el maneig dels sistemes elèctrics.  
  
10. Sistemes hidràulics.  
10.1 Identificació d'esquemes. Manteniment de les instal·lacions hidràuliques tipus en vaixells pesquers. Generador hidràulic, elements i components bàsics. Elements de control, comandament i regulació. Elements de potència.  
10.2 Manteniment preventiu i correctiu, normes de seguretat i equips de protecció individual en el maneig dels sistemes hidràulics.  
  
11. Serveis de traga, neteja i contra incendis.  
11.1 Bombes, circuits, filtres i vàlvules. Maneig, cures i manteniment. Prevenció de la contaminació per aigües brutes. Separador de sentines. Sistemes fixos de detecció d'incendis i d'alarma contraincendis. Sistemes de ventilació.  
11.2 Manteniment preventiu i correctiu, normes de seguretat i equips de protecció individual en el maneig d'aquests serveis.  
12. Instruments de mesura local i remot.  
Esquema del sistema, simbologia i identificació per a instrumentació i dispositius de procés. Autòmats programables: coneixement, components i usos.  
13. Seguretat i prevenció de riscos en el maneig de la maquinària a bord.  
13.1 Identificar els riscos d'accidents segons la màquina.  
13.2 Seleccionar i utilitzar l'equip de protecció individual (EPI) adequat a l'activitat exercida.  
13.3 Adoptar les mesures adequades a l'entrar en espais tancats i utilització d'equips de protecció individual.  
13.4 Analitzar mesures sobre prevenció d'accidents i estudi de casos reals.  
13.5 Normes de seguretat.  
  
  
ANNEX II  
Programa per a l'obtenció del títol de patró local de pesca  
  
El curs per a obtindre el títol de patró local de pesca tindrà una duració de 250 hores. Les matèries formatives a impartir seran les següents:  
  
A. Secció pont (110 hores)  
1. Construcció naval i teoria del vaixell.  
1.1. Definició i coneixement general dels principals elements estructurals d'un vaixell pesquer, vàlvules de preses de mar, botzines i nomenclatura correcta de les diverses parts. Dimensions principals. Obra viva i obra morta. Calats. Franc - bord. Desplaçament i arqueig.  
  
1.2. Estabilitat de vaixells pesquers i assentament. Factors que els afecten i mesures necessàries per a mantindre un assentament i una estabilitat correctes. Interpretar la informació sobre estabilitat.  
1.3. Efectes sobre l'estabilitat d'un trasllat, càrrega o descàrrega de pesos, pesos suspesos, superfícies lliures i l'aigua embarcada.  
2. Navegació costanera i coneixements d'oceanografia i meteorologia de la zona.  
2.1. Esfera terrestre. Eix, pols, equador, meridians i paral·lels. Sistema de coordenades terrestres. Latitud i longitud. L'horitzó. Els punts cardinals. Cartes nàutiques. Escala de les cartes. Disposició de les cartes. Accidents geogràfics representats. Signes convencionals i abreviatures. Identificació de fars, boies i balises.  
2.2. Magnetisme terrestre. Coneixement bàsic de l'agulla magnètica nàutica. Declinació magnètica. Desviació de l'agulla. Llistó de desviacions. Correcció total de l'agulla. Rumbs: tipus i conversió. Lectura de rumbs: circular, quadrantal i quartes.  
2.3. Línies de posició. Demora. Enfilació. Obtenció de línies de posició amb l'agulla i conversió d'aquestes en vertaderes per al seu traçat en la carta. Obtenció de la correcció total de l'agulla per una enfilació.  
2.4. La situació en la carta Mercatoriana. Estris usats per a treballar sobre les cartes. Mesura de rumbs i distàncies en les cartes. Retolació de rumbs i de situacions. Situació per dues demores simultànies. Situació per demora i distància simultànies al mateix punt. Navegació d'estima en la carta.  
2.5. Ecosonda, descripció, funcionament i interpretació de la informació.  
2.6. Variables meteorològiques. Pressió atmosfèrica, temperatura, nuvolositat, humitat, precipitacions, visibilitat i vent (locals, generals i tèrmics). Factors meteorològics que influïxen en les operacions de pesca. Escales per a mesurar la força del vent i de la mar. Onades i la seua relació amb el vent. Corrents locals. Mode d'obtindre informació meteorològica i interpretació de mapes meteorològics.  
3. Legislació pesquera bàsica nacional i comunitària.  
Línies de base i els espais marítims: aigües interiors i mar territorial. Autoritats competents en matèria de vaixells pesquers i pesca. Normativa bàsica sobre vaixells pesquers i pesca a nivell de la Unió Europea, l'Estat i la Comunitat Valenciana. Documentació i despatx d'un vaixell pesquer.  
4. Reglaments, senyals i abalisaments.  
4.1. Demostrar un coneixement com cal del contingut, l'aplicació i la finalitat del Reglament Internacional per a Previndre els Abordatges (RIPA), 1972, especialment dels annexos II i IV, sobre seguretat de la navegació.  
Part A. Generalitats. Part B. Regles de rumb i govern. Part C. Llums i marques. Part D. Senyals acústics i lluminoses. Annex II. Senyals addicionals per a vaixells de pesca que es troben pescant molt prop uns d'altres. Annex IV. Senyals de perill.  
4.2. Sistema d'abalisament marítim de l'Associació Internacional de Senyalització Marítima (AISM). Tipus i descripció de marques en la regió A: laterals, cardinals, perills aïllats, aigües navegables, perills nous i marques especials.  
4.3. Codi internacional de senyals (CIS): generalitats, senyals per banderes i senyals d'una sola lletra.  
5. Maniobra en els vaixells de pesca.  
5.1. Manteniment del casc, cobertes i superestructures. Materials empleats en la seua construcció: fusta, polièster reforçat amb fibra de vidre (PRFV), acer i alumini. Característiques i conservació d'aquests elements. Coneixement de les emprimacions, pintures i eines empleades en la preparació i pintat de les distintes superfícies. Manteniment periòdic i xicotetes reparacions.  
5.2. Caps. Materials empleats en la confecció de caps. Lleuger coneixement de les seues característiques bàsiques. Confecció i utilització dels següents nusos i treballs: cotes, nus de ris, nus pla, nus d'escota, nus de pescador, as de guia, volta de ruixó, llaç per si, costura curta i encapelladura per a gassa. Conservació dels caps.  
5.3. Costejar del vaixell a so de mar. Preparació per a l'eixida a la mar. Revisió del motor, del sistema de govern, dels mitjans de comunicació, dels elements de seguretat i salvament.  
5.4. Atracada i desatracada. Estiba de les amarres. Precaucions abans de moure l'hèlice. Efectes combinats del timó i de l'hèlice: vaixell aturat o amb arrancada. Velocitat dins de les instal·lacions portuàries. Precaucions en doblar replecs.  
5.5. Navegació amb mal temps: amb mar de proa, amb mar de popa. Ús de mitjans auxiliars de capa. Riscos en revirar amb mal temps.  
  
5.6. Maniobra d'ancoratge. Elements utilitzats en aquests vaixells. Elecció de l'ancoratge. Quantitat mínima de línia a utilitzar. Forma de realitzar l'ancoratge. Precaucions prèvies i durant la permanència en ancoratge.  
5.7. Emergències. Varada. Incendis. Home a l'aigua.  
5.8. Assistència en la mar. Donar i prendre remolc.  
5.9. Limitacions pròpies de l'embarcació. Seguretat durant la navegació.  
6. Arts i aparells de pesca.  
6.1. Palangres. Distints tipus de palangre de fons i superfície i les seues característiques. Relació d'aquesta modalitat de pesca amb els ecosistemes a explotar. Descripció i ubicació a bord de maquinetes i elements mecànics que intervenen en les maniobres de pesca. Maniobres d'amollat i virat dels distints tipus de palangre.  
6.2. Arts menors. Descripció dels diferents tipus d'arts menors, xarxes d'art de fons, nanses, morunes, cadufs o catúfols, curricà, grumeig o jaient i línies de mà. Altres tipus de pesca, rastells, dragues i recol·lecció d'eriçons i anemones. Relació d'aquest tipus de pesca amb els diferents ecosistemes a explotar. Descripció i ubicació a bord de màquines haladores i altres estris utilitzats en aquest tipus de pesca. Maniobra d'amollat i virat dels diferents arts menors.  
7. Biologia pesquera.  
Zonació marina. Regions biogeogràfiques marines. Peixos, mol·luscos i crustacis: característiques externes, anatomia bàsica i fisiologia bàsica. Cetacis: característiques externes, anatomia bàsica i fisiologia bàsica. Espècies més comunes d'interès comercial: identificació, diferenciació i característiques. Posidònia oceànica: ubicació, característiques i importància ecològica.  
8. Comunicacions.  
Expressions i definicions bàsiques. El Sistema Mundial de Socors i Seguretat Marítima (SMSSM). La crida selectiva digital (LSD). Descripció i utilització d'equips de ràdio de VHF. Transmissió i recepció de missatges de socors, urgència, seguretat i rutina en VHF. Radiobalisa de 406 Mhz.  
  
  
B. Secció màquines (80 hores lectives)  
1. Motors emprats en els vaixells, parts principals, funcionament, avaries i manteniment.  
1.1. Classificació i funcionament dels motors dièsel i gasolina de dos i quatre temps. Cicle de funcionament dels motors dièsel i Otto de dos i quatre temps. Diagrama de distribució dels motors dièsel i Otto de dos i quatre temps.  
1.2. Conèixer i identificar els elements fixos que constitueixen els motors intra i forabord: bancada, coixinets de bancada, bastidors, blocs de cilindres, camises, culates, col·lectors d'admissió i fuita, bombes d'agranat i col·lector d'agranat.  
1.3. Conèixer i identificar els elements mòbils dels motors intra i forabord: pistons i cèrcols, bieles i els seus coixinets, cigonyal, eix de partides i el seu accionament, balancins i volant.  
1.4. Identificar els circuits de combustible, lubricació i refrigeració. Filtres de combustible i d'olis.  
1.5. Descripció de les avaries més comunes en els diferents sistemes del motor. Les seues causes i reparacions.  
1.6. Operacions de manteniment preventiu i correctiu en els diferents sistemes de la instal·lació.  
2. Combustible i lubricants.  
2.1. Tipus de combustibles utilitzats en els motors. Característiques. Precaucions i cures en el seu emmagatzematge a bord.  
2.2. Lubricants utilitzats en els motors. Característiques. Emmagatzematge i tractament dels lubricants.  
2.3. Prevenció de la contaminació per hidrocarburs, aigües brutes i contaminació atmosfèrica per emissions dels gasos de fuita dels motors.  
  
3. Serveis elèctrics: conservació i manteniment.  
3.1. Nocions bàsiques d'electrotècnia. Esquema elèctric. Components: quadres, proteccions, instruments i cablejat.  
3.2. Identificar el sistema d'arrancada. Funcionament i anomalies.  
3.3. Prevenció de riscos laborals, normes de seguretat i equips de protecció individual en els treballs relacionats amb els serveis elèctrics.  
  
  
C. Comuns a pont i màquines (60 hores)  
1. Seguretat marítima.  
Codi de seguretat per a pescadors i vaixells pesquers (FAO/OIT/OMI), Part A. Coneixements de la secció segona (vaixells sense coberta i vaixells amb coberta d'eslora inferior a 12 metres).  
2. Primers auxilis.  
2.1. Traumatismes. Commoció i contusió, atenció inicial en cada cas. Esquinços i luxacions: concepte i tractament. Fractures: concepte, tipus i tractaments. Hemorràgies: tipus i tractaments. Ferides: concepte, tipus i tractament. Cremades: concepte, tipus i tractament.  
2.2. Actuació davant d'un tripulant trobat inconscient. Protocol de reanimació cardiovascular bàsic. Consulta radiomèdica.  
3. Legislació laboral aplicable al sector pesquer.  
3.1. Normativa laboral bàsica. Classificació del personal embarcat. Salari a la part.  
3.2. Condicions per a obtindre el títol professional de patró local de pesca, atribucions i altres requisits per a embarcar en vaixells de pesca. Llibreta d'inscripció marítima.  
4. Conservació dels recursos pesquers.  
4.1. La pesca i el medi ambient.  
4.2. Bones pràctiques ambientals.  
5. Manipulació de la pesca.  
Guia de pràctiques correctes d'higiene per a vaixells de pesca de la Comunitat Valenciana.  
  
  
ANNEX III  
Programa per a l'obtenció del títol de mariner pescador  
  
El curs per a obtindre el títol de mariner pescador tindrà una durada de 25 hores, de les quals 17 hores seran de teoria i 8 de pràctica. Les matèries formatives a impartir seran les següents:  
1. Concepte, coneixement i denominació dels diversos elements i equips del vaixell.  
Definició de vaixell, dimensions principals, lleugera descripció de la seua estructura. Cobertes i cellers. Obra viva i obra morta. Calats. Elements fixos i mòbils. Cordam: eixàrcia ferma i de labor. Àncores, ruixons, cadenes i cables. Operacions amb caps i fils d'aram: nusos, gasses, empalmes i costures.  
2. Govern del vaixell, serveis de sentinella i guàrdia.  
Utilització de compassos magnètics i girocompàs. Ordres al timoner. Deures del sentinella. Nocions sobre el Reglament Internacional de Senyals (senyals acústics, llums i altres objectes).  
3. Operacions de càrrega i descàrrega.  
Moviment de pesos a bord. Embarcament, desembarcament i estiba: del peix, de l'art de pesca i de pertrets i provisions.  
4. Maniobres del vaixell en port.  
Maneig de gigres i maquinetes. Donar i deixar anar amarres. Abossar caps i maromes. Encapellar i desencapellar caps i maromes en norais o bites. Maniobres bàsiques d'atracada, desatracada, ancoratge i remolcada. Expressions comunes utilitzades durant les maniobres.  
5. Maneig i manteniment.  
Manteniment del vaixell: rascat i pintat de superestructures. Maneig i manteniment d'equips de coberta (maquinetes, grues, plomes, corrioles, cadenes/cigales...).  
6. Seguretat i salut en les faenes de la pesca: Classes de vaixells pesquers, perills per moviments i acceleracions, superfícies esvaroses, risc d'incendis, ús de mitjans de protecció personal, estanquitat en pesquers, portes de desaigüe i tancament de portes i altres obertures.  
  
7. Manipulació i conservació dels productes de la pesca i l'aqüicultura. S'eximirà d'aquest apartat, pel que fa a la manipulació, a tot aquell que tinga el Certificat de Manipulador d'Aliments expedit per la comunitat autònoma competent.  
8. Protecció del medi marí i els seus recursos.  
  
  
ANNEX IV  
Requisits de professorat, alumnat i material  
  
1. Requisits del professorat.  
El professorat dels cursos haurà de tindre la titulació necessària de manera que es garantisca el nivell de coneixements adequats a cada formació. A aquests efectes, es considera com a titulació mínima, la de patró d'altura i la de mecànic major naval o equivalents, d'acord amb el tipus de curs o secció a impartir.  
2. Requisits d'accés de l'alumnat.  
- Ser major de 16 anys.  
- Posseir l'aptitud física que permeta l'exercici de l'activitat d'acord amb la legislació vigent.  
3. Mitjans materials mínims.  
Els equips de salvament i de lluita contra incendis han d'estar homologats d'acord amb la normativa en vigor.  
3.1. Patró local de pesca.  
a) Material per a les seccions de pont i comuns a pont i màquines:  
  
- Temari desenvolupat.  
- 1 bassa salvavides de vuit o més places.  
- 1 contenidor de bassa amb alliberador hidrostàtic, fleix i cadireta.  
- 1 equip Solas A complet de bassa salvavides.  
- 3 jupetins salvavides homologats diversos models, amb llums d'encesa automàtica de distints models i xiulet.  
- 1 cèrcol salvavides amb llum d'encesa automàtica.  
- 1 llança de 45 mm de doble efecte amb ràcord de 45 mm tipus Barcelona.  
- 1 mànega de 15 m i 45 mm de diàmetre amb ràcords tipus Barcelona.  
- 1 bifurcació de 70/45 mm amb ràcords tipus Barcelona i claus de tall.  
- 4 extintors portàtils amb les següents característiques:  
Pols seca (ABC) de pressió adossada.  
Pols seca de pressió incorporada.  
Aigua polvoritzada.  
Anhídrid carbònic de 5 kg.  
- 1 tira de com a mínim 25 mm de diàmetre i longitud suficient per a prendre voltes a la bita o cornamusa.  
- 4 fuets de diàmetres compresos entre 8 i 10 mm, i 3 m de longitud.  
  
- 1 aparell de combés guarnit.  
- 1 bossell, 1 quadernal i 1 pasteca.  
- Bita i cornamusa adequades al cap, per a prendre voltes.  
b) Material per a la secció de màquines:  
- Temari desenvolupat. Quadern de treball. Esquemes, fotos i catàlegs, sobre vaixells de pesca i instal·lacions típiques a bord.  
- Motor dièsel marí semblant als utilitzats per a embarcacions.  
- Elements solts: injectors, pistons, bieles, cèrcols, arbre de partides, culata, filtres, bombes, refrigeradors i vàlvules.  
- Joc de galgues per a comprovació de folgances i realització de reglatge de vàlvules.  
- Motor d'arrancada, dinamo i alternador.  
- Tauler per al muntatge de simulació de distints circuits elèctrics.  
  
- Elements per a muntatge de circuits elèctrics.  
- Bateries, bornes, mànegues de connexió, desconnectador, commutador de serveis, carregador de bateries, densímetre, equip de mesura.  
- Joc d'eines per a la realització d'exercicis pràctics.  
- Pòsters i cartells de senyalització de seguretat (Prevenció de riscos laborals).  
- Equips de protecció individual (EPI) d'acord amb les pràctiques a realitzar.  
c) Material de primers auxilis:  
- Equips i material fungible per a la realització de pràctiques de primers auxilis.  
- Farmaciola tipus C.  
- 2 exemplars de la Guia Sanitària de Bord de l'ISM.  
d) Material específic de la titulació de patró local de pesca:  
- Piola per a nugar, burins, navaixes, etc.  
- Cap de quatre cordons per a confeccionar encapelladures.  
3.2. Patró costaner polivalent.  
A més d'allò que s'ha indicat per a patró local de pesca el material que segueix:  
- Guardacaps apropiats al cap per a confeccionar encapelladures.  
- Agulles i fil per a apanyar xarxes.  
- Trossos de drap de xarxa per a reparacions.  
- 1 jupetí o dispositiu salvavides d'unflament automàtic equipat amb una radiobalisa personal de 121,5 Mhz, semblant a la que han d'utilitzar els tripulants dels vaixells pesquers, l'activitat dels quals es realitze en coberta.  
- Un tratge d'immersió no intrínsecament aïllant, per a ser usat sense jupetí salvavides, amb llum d'encesa automàtica i xiulet.  
- Maniquí de reanimació cardiopulmonar amb dispositiu electrònic de senyals lluminosos.  
- Generador hidràulic i pneumàtic.  
- Quadre elèctric general amb elements de protecció, maniobra i força.


Còpia Permalink ELI